Timbroù Afrika ar Reter alaman

Anavezet e oa dindan anv Afrika ar Reter alaman (Deutsch-Ostafrika  en alamaneg) un tiriad trevadennet gant an Impalaeriezh alaman etre 1880 ha 1918 hag a vod bremañ broioù Burundi, Rwanda ha darn vrasañ Tanzania.

E 1893 e voe lakaet e gwerzh an timbroù kentañ er vro, goude bezañ dreistmoullet re Alamagn gant an alc’hwez Deutsch-Ostafrika  hag skrivet an dalvoud-gwerzh e pesa. E 1900 e oa krog ar velestradurezh da embann timbroù gant tresadenn al lestr-bale Hohenzollern , rummad anavezet en holl drevadennoù alaman. Tra ma save talvoud-gwerzh an timbroù e pesas  ha roupi (64 pesa = 1 roupi) e lenner ur priz e heller  war ar rummadoù moullet e 1905 (100 heller = 1 roupi).

E dibenn 1914 e voe aloubet Enez Mafia gant arme ar Rouantelezh-Unanet. Dindan hec’h aotrouniezh ee eo bet dreistmoullet gant G.R. MAFIA pe G.R. POST 6 CENTS MAFIA  an timbroù alaman pe re Indez Breizh-Veur e 1915-1916.

Etre 1917 ha 1921 e kavomp timbroù Afrika ar Reter saoz dreistmoullet gant G.E.A. hag a dalv “German East Africa” (“Afrika ar Reter alaman”), embannet gant ar postoù saoz. 25 timbr zo en holl.

Diouzh o zu, ar Velgiz a lakaas e-maez timbroù Kongo Velgia e-barzh an tiriad ac’hubet gante e 1916. Ouzhpennet e voe anv “RUANDA” pe “URUNDI” warno. Ne voent ket gwall implijet avat. Un eil rummad zo bet dreistmoullet gant ur meneg divyezhek EST AFRICAIN ALLEMAND / OCCUPATION BELGE / DUITSCH OOST AFRIKA / BELGISCHE BEZETTUNG.

Dismantret eo bet trevadenn Afrika ar Reter alaman gant Feur-emglev Versailhez, sinet e 1919 evit diazezañ frammoù nevez Europa goude reuz ar Brezel-bed kentañ. Rannvro ar c’hornog a voe roet da vBelgia hag adanvet Ruanda-Urundi, bro gKionga e su ar Stêr Romvuma profet da bPortugal ha staget ouzh trevadenn ar Mozambik, hag ar peurrest eus ar vro a voe fiziet er Rouantelezh-Unanet. Dont a reas da vezañ Tanganyika diwar neuze. 

Pennadoù kar
Timbroù Afrika ar Reter saoz
Timbroù Ruanda-Urundi
Timbroù Tanganyika

Afrika ar Reter alaman, Timbroù
Rummad:Afrika ar Reter alaman